ไอ้หื่นซิกซ์แพ็ก

ไอ้หื่นซิกซ์แพ็ก คือฆาตกรและผู้ข่มขืนต่อเนื่องที่ก่อเหตุในพื้นที่จังหวัดสมุทรสงคราม จังหวัดสมุทรสาคร และจังหวัดนครปฐมในช่วง พ.ศ. 2553–2558 ในปัจจุบันยังไม่สามารถระบุตัวตนของผู้ก่อเหตุได้ มีผู้ถูกข่มขืนทั้งหมด 12 ราย และถูกทำร้ายจนเสียชีวิต 2 ราย ฉายา "ไอ้หื่นซิกซ์แพ็ก" มีที่มาจากลักษณะทางกายภาพของคนร้ายที่มีร่างกำยำและมีกล้ามหน้าท้อง 6 ลูก
การก่อเหตุ.
เมื่อวันที่ 26 กันยายน พ.ศ. 2553 เวลา 23.00 น. ได้มีคนร้ายบุกเข้าไปข่มขืนหญิงอายุ 70 ปี ซึ่งอยู่บ้านคนเดียวที่อำเภอบ้านแพ้ว จังหวัดสมุทรสาคร ตำรวจพบหลักฐานเป็นคราบอสุจิบนผ้าถุงของเธอ ในอีก 14 วันต่อมา เวลา 02.00 น. คนร้ายได้บุกเข้าไปข่มขืนหญิงอายุ 71 ปี ที่อำเภอนครชัยศรี จังหวัดนครปฐม ตำรวจได้พบหลักฐานเป็นรอยเลือดบนผ้าม่าน
ต่อมาวันที่ 8 มกราคม พ.ศ. 2555 เวลา 01.00 น. คนร้ายได้ลักลอบเข้าไปในบ้านไม้ 2 ชั้นในสวนมะพร้าวของหญิงอายุ 61 ปี ในตำบลบางยี่รงค์ อำเภอบางคนที จังหวัดสมุทรสงคราม ก่อนจะข่มขืนเธอ เธอได้พยายามต่อสู้คนร้ายแต่ก็ถูกทำร้ายจนเสียชีวิต จากผลการชันสูตรพบว่ากระดูกซี่โครงของเธอหัก และตับกับม้ามของเธอแตก
เมื่อวันที่ 8 ตุลาคม พ.ศ. 2555 คนร้ายได้ก่อเหตุอีกครั้งโดยได้ก่อเหตุข่มขืนหญิงอายุ 70 ปี ขณะกำลังดูแลสวนมะพร้าวที่ตำบลบางยี่รงค์ อำเภอบางคนที ที่เกิดเหตุห่างจากที่เกิดเหตุคดีที่ 3 ไม่มากนัก
เมื่อวันที่ 6 ธันวาคม พ.ศ. 2555 เวลา 03.00 น. คนร้ายได้ใช้กำปั้นทุบกระจกหน้าต่างก่อนจะบุกเข้าไปข่มขืนหญิงอายุ 59 ปี ในตำบลบางยี่รงค์ อำเภอบางคนที อีก 10 วันต่อมา เมื่อเวลา 03.40 น. คนร้ายได้ก่อเหตุทำร้ายร่างกายและพยายามข่มขืนหญิงอายุ 47 ปี ที่ตำบลบ้านปราโมทย์ อำเภอบางคนที โดยคนร้ายได้ขโมยทรัพย์สินในบ้านของเธอไปด้วย
เมื่อวันที่ 23 มีนาคม พ.ศ. 2556 เวลา 23.00 น. คนร้ายได้ก่อเหตุบุกเข้าไปในบ้านของหญิงอายุ 76 ปี ในอำเภอสามพราน จังหวัดนครปฐม มัดมือมัดเท้าขึงพืดเธอกับเสาเตียงก่อนจะลงมือข่มขืนและขโมยปืนเมาเซอร์ของเธอไปด้วย
เมื่อวันที่ 11 มิถุนายน พ.ศ. 2556 เวลา 00.30 น. คนร้ายได้ก่อเหตุข่มขืนแล้วฆ่าหญิงอายุ 78 ปี ในบ้านเรือนไทยที่อำเภอพุทธมณฑล จังหวัดนครปฐม ในขณะที่เธอนอนอยู่ในบ้านคนเดียว
เมื่อวันที่ 25 ธันวาคม พ.ศ. 2557 คนร้ายได้ปีนรั้วเข้าไปในบ้านพักในอำเภอพุทธมณฑล ก่อนจะพังประตูบ้านและขึ้นไปที่ชั้น 2 ของบ้านพักเพื่อข่มขืนหญิงอายุ 70 ปี แต่ลูกสาวอายุ 39 ปี เข้ามาเห็นพอดี ทำให้คนร้ายเปลี่ยนเป้าหมายมาทำร้ายและข่มขืนเธอก่อนจะหลบหนีไป ผลการตรวจดีเอ็นเอพบว่าดีเอ็นเอของคนร้ายตรงกับดีเอ็นเอของผู้ต้องหาที่ก่อเหตุข่มขืนต่อเนื่อง 8 คดี
เมื่อวันที่ 25 มกราคม พ.ศ. 2558 เวลา 01.00 น. คนร้ายซึ่งสวมเสื้อเชิ้ตโปโลสีดำปักประเป๋าเสื้อด้วยคำว่า "ประเสริฐ" กางเกงสีดำ และหมวกไหมพรมสีดำ ได้มายังบ้านพักในตำบลลานตากฟ้า อำเภอนครชัยศรี จังหวัดนครปฐม วางยาเบื่อสุนัขเฝ้าบ้าน งัดหน้าต่างบ้านพักเข้าไปในห้องนอน ใช้มีดจ่อคอหญิงอายุ 70 ปี สั่งให้เธออย่าส่งเสียง ก่อนจะข่มขืนเธอแล้วขโมยเงินสดจำนวน 5,000 บาทและพระเลี่ยมทองของหลวงพ่อวัดไร่ขิงไป
จากการสอบสวนและลงพื้นที่ทำให้เจ้าหน้าที่ตำรวจพบว่ามีหญิงชราถูกข่มขืนเพิ่มเติมอีก 2 คน ในช่วง พ.ศ. 2554 ในพื้นที่รอยต่ออำเภอบางคนที จังหวัดสมุทรสงคราม กับจังหวัดราชบุรี หญิงทั้งสองมีอายุระหว่าง 70–78 ปี จากการสอบปากคำผู้เสียหาย พบว่าคนร้ายน่าจะเป็นคนร้ายคนเดียวกัน แต่ผู้เสียหายทั้งสองไม่ได้ไปแจ้งความ
การสืบสวน.
เมื่อวันที่ 26 มกราคม พ.ศ. 2558 หลังจากคนร้ายได้ก่อคดีที่ 10 ในช่วงเวลา 08.00 น. ที่ตำบลลานตากฟ้า อำเภอนครชัยศรี พลตำรวจโท โสภณ พิสุทธิวงษ์ ได้เปิดเผยหลังจากที่เขาไปตรวจสอบที่เกิดเหตุว่าลักษณะการก่อเหตุของคนร้ายมีพฤติกรรมเหมือนกับคนร้ายที่ก่อเหตุต่อเนื่องหลายพื้นที่ โดยคดีนี้เป็นคดีที่ 10 ที่มีการแจ้งความ การก่อเหตุมีลักษณะเดียวกัน คือ คนร้ายก่อเหตุในช่วงเวลากลางดึก โดยจะเลือกเหยื่อที่มีอายุมากซึ่งอาศัยอยู่คนเดียวและใช้อุปกรณ์งัดหน้าต่างหรือประตูเพื่อบุกรุกบ้านและลักทรัพย์ ในการก่อเหตุทุกครั้งคนร้ายจะไม่เอาอุปกรณ์สื่อสารของผู้เสียหายไปจากที่เกิดเหตุ ผู้เสียหายบางรายถูกข่มขืนหรือถูกทำร้าย และหลังก่อเหตุคนร้ายจะหลบหนีออกจากที่เกิดเหตุ ในคดีนี้ตำรวจมั่นใจว่าคนร้ายเดินทางมาจากทางน้ำ ผู้เสียหายให้การว่ารูปพรรณสัณฐานของคนร้ายเหมือนกับที่ผู้เสียหายรายอื่น ๆ ได้ให้การเอารูปพรรณสัณฐานเอาคนร้ายเอาไว้ จากการตรวจลายนิ้วมือของคนร้าย พบว่าผลการตรวจลายนิ้วมือไม่ตรงกับข้อมูลในระบบทะเบียนประวัติอาชญากร เมื่อวันที่ 27 มกราคม ตำรวจได้แถลงความคืบหน้าของคดีโดยตำรวจพบว่าคนร้ายจะก่อเหตุคนเดียวและจะงัดแงะเข้าบ้านทางหน้าต่าง ก่อเหตุในช่วงเวลาประมาณ 01.00–03.00 น. คนร้ายไม่ใส่รองเท้าและทิ้งรอยนิ้วมือกับรอยเท้าชัดเจนในทุกคดี พลตำรวจเอก จักรทิพย์ ชัยจินดา กล่าวว่าคนร้ายอาจยังอยู่ในพื้นที่จังหวัดสมุทรสาคร จังหวัดสมุทรสงคราม หรืออาจเป็นพื้นที่อำเภอนครชัยศรี เนื่องจากคนร้ายยังไม่รู้ว่าตนเองกำลังถูกตำรวจเฝ้ามองหรือไล่ล่า
เมื่อวันที่ 28 มกราคม พลตำรวจโท โสภณ พิสุทธิวงษ์ และพลตำรวจเอก วรพงษ์ ชิวปรีชา ได้เดินทางไปยังบ้านที่เกิดเหตุในคดีที่ 10 เพื่อตรวจสอบสถานที่และร่องรอยที่คนร้ายทิ้งไว้ในที่เกิดเหตุ จากการตรวจสอบคลองติดบ้านที่เกิดเหตุคาดว่าคนร้ายน่าจะนำอาหารที่มียาเบื่อไปทิ้งลงในคลองทำให้มีปลาตายเป็นจำนวนมาก
ต่อมาวันที่ 29 มกราคม ตำรวจได้ยืนยันว่าผลตรวจดีเอ็นเอของคดีข่มขืนทั้ง 10 คดี พบว่าเป็นดีเอ็นเอเดียวกัน แต่จากการตรวจดีเอ็นเอของผู้ต้องสงสัยอย่างน้อย 300 คน ตั้งแต่ พ.ศ. 2553 ก็ไม่พบว่าตรงกับดีเอ็นเอคนร้าย พลตำรวจเอก วรพงษ์ ชิวปรีชา ได้เปิดเผยเพิ่มเติมว่าในคดีที่ 9 ซึ่งเกิดขึ้นเมื่อวันที่ 25 ธันวาคม พ.ศ. 2557 ผู้เสียหายจำได้ว่าคนร้ายใส่เสื้อยืดคอกลมแขนยาวสีกรมท่า โดยที่หน้าอกซ้ายของเสื้อปักด้วยสีเหลืองเป็นคำว่า "ประเสริฐ" และมีผู้เสียหายรายอื่นอีก 5–6 ราย ยืนยันว่าคนร้ายใส่เสื้อแขนยาวสีนี้ เมื่อวันที่ 2 กุมภาพันธ์ พลตำรวจโท โสภณ พิสุทธิวงษ์ ได้มอบหมายให้ชุดสืบสวนของตำรวจภูธรจังหวัดนครปฐมขยายพื้นที่ตามล่าออกไปจากอำเภอนครชัยศรี อำเภอสามพราน อำเภอพุทธมณฑล และอำเภอบางเลน ให้ครอบคลุมถึงอำเภอเมืองนครปฐมและอำเภอกำแพงแสนด้วย โดยกลุ่มอาชีพแรงงานที่ต้องสืบสวนเพิ่มเติมคือกลุ่มเกษตรกรในสวนมะพร้าวและกลุ่มแรงงานในโรงเลื่อยไม้ สาเหตุที่ต้องสืบสวนกลุ่มดังกล่าวเพิ่มเติมเนื่องจากพบเศษขี้เลื่อยไม้และเส้นใยกากมะพร้าวติดอยู่ที่กางเกงขาสั้นลายการ์ตูนของคนร้ายที่เก็บได้จากที่เกิดเหตุในคดีที่ 9 วันที่ 3 กุมภาพันธ์ กองพิสูจน์หลักฐานได้ตรวจสอบชนิดของสารเคมีที่พบในตัวของสุนัขที่ถูกวางยาเบื่อและปลาที่อยู่ในคลองติดบ้าน พบว่าเป็นยาฆ่าหญ้ากลุ่มคาร์บอเนตซึ่งเมื่อสุนัขกินเข้าไปจะใช้เวลา 2–3 ชั่วโมงก่อนจะออกฤทธิ์ ทางตำรวจคาดว่าคนร้ายคงรอให้ยาเบื่อออกฤทธิ์ก่อนจะก่อเหตุ ส่วนสาเหตุที่ปลาตายในคลองคงมาจากการที่คนร้ายนำยาเบื่อผสมกับอาหารแต่ใช้ไม่หมด จึงโยนอาหารลงคลองที่อยู่ติดบ้านทำให้ปลาตาย
ทางตำรวจสังเกตว่าคนร้ายจะก่อเหตุในช่วงวันหยุด วันศุกร์ วันเสาร์ และวันอาทิตย์ โดยมีเป้าหมายเป็นหญิงที่มีอายุ 50 ปีขึ้นไป มีลักษณะขาวอวบ และอาศัยอยู่คนเดียวในบ้านเดี่ยวห่างจากที่ชุมชน โดยก่อเหตุคนเดียวและจะวางยาเบื่อสุนัขหากบ้านที่เกิดเหตุมีสุนัข และจะขโมยทรัพย์สินเพียงเงินกับทองไปเท่านั้น คาดว่าคนร้ายมีที่พักอยู่ใกล้แม่น้ำลำคลองห่างจากที่เกิดเหตุไม่เกิน 5 กิโลเมตร จากภาพสเกตช์ของตำรวจพบว่าคนร้ายเป็นชายไทย สูง 170 เซนติเมตร มีร่างกายบึกบึนและมีกล้ามหน้าท้อง 6 ลูก ผู้เสียหายทุกรายให้การว่าคนร้ายไม่มีกลิ่นสาบติดตัว จึงคาดว่าคนร้ายน่าจะอาบน้ำก่อนก่อเหตุทุกครั้ง
ผู้ต้องสงสัย.
นายไก่ (นามสมมติ).
เมื่อวันที่ 25 กุมภาพันธ์ พ.ศ. 2558 เจ้าหน้าที่กองบังคับการสืบสวนสอบสวนตำรวจภูธรภาค 7 พร้อมกับตำรวจภูธรจังหวัดนครปฐม ได้จับกุมนายไก่ (นามสมมุติ) อายุ 35 ปี ที่โรงน้ำแข็งในอำเภอพิมาย จังหวัดนครราชสีมา เขามีรูปร่างหน้าตาคล้ายกับภาพสเกตช์ของคนร้ายและเคยเป็นลูกจ้างแขวงทางหลวงนครปฐม นายไก่รับสารภาพว่าเป็นคนร้ายที่ก่อเหตุฆ่าข่มขืนฆ่าหญิงชราต่อเนื่อง เจ้าหน้าที่ตำรวจจึงนำนายไก่ไปตรวจดีเอ็นเอ จากนั้นเมื่อเวลา 02.00 น. ของวันต่อมา ผู้บัญชาการสำนักงานพิสูจน์หลักฐานกล่าวว่าดีเอ็นเอของนายไก่ไม่ตรงกับตัวอย่างที่ตำรวจเก็บได้จากที่เกิดเหตุ จึงปล่อยตัวนายไก่ไป หลังจากการปล่อยตัว นายไก่ให้สัมภาษณ์แก่ผู้สื่อข่าวว่าเขาถูกเจ้าหน้าที่ตำรวจนอกเครื่องแบบ 4 นาย เชิญตัวไปที่กองบังคับการตำรวจภูธรจังหวัดนครราชสีมา เจ้าหน้าที่ตำรวจกลุ่มนั้นได้นำภาพถ่ายที่ถือมาเปรียบเทียบกับใบหน้าของเขา ระหว่างทางเจ้าหน้าที่ตำรวจยึดโทรศัพท์มือถือของเขาและพยายามพูดโน้มน้าวให้เขารับสารภาพเพื่อที่โทษจะได้ไม่หนัก เมื่อไปถึงตัวเมืองนครราชสีมา เจ้าหน้าที่ตำรวจยังคงพยายามพูดให้นายไก่รับสารภาพ ทำให้เขาจำยอมรับสารภาพไปตามที่ตำรวจร้องขอมาทั้งที่ไม่ได้ทำความผิด จากนั้นตำรวจพาเขาไปตรวจดีเอ็นเอแต่ไม่ตรงกับของคนร้าย จึงยอมปล่อยตัวและคืนโทรศัพท์มือถือให้เขา
ไพฑูรย์ ปุยเงิน.
เมื่อวันที่ 27 สิงหาคม พ.ศ. 2558 ตำรวจได้จับกุมนายไพฑูรย์ ปุยเงิน อายุ 32 ปี ผู้ก่อเหตุทำร้ายร่างกายและพยายามข่มขืนหญิงอายุ 81 ปี ในตำบลตลาดใหม่ อำเภอวิเศษชัยชาญ จังหวัดอ่างทอง ไพฑูรย์ให้การปฎิเสธว่าไม่ได้ข่มขืนเธอแต่ตำรวจมีหลักฐานและพยานมากพอที่จะเอาผิดไพฑูรย์ในคดีนี้ได้ ตำรวจยังสงสัยว่าพฤติการณ์ในการก่อเหตุรวมทั้งหน้าตาของไพฑูรย์คล้ายกับคนร้ายในคดีฆาตกรรมและข่มขืนต่อเนื่อง 10 คดี และไพฑูรย์ยังเคยไปทำงานในจังหวัดสมุทรสาครและจังหวัดสมุทรสงครามในช่วงเวลาที่เกิดเหตุฆาตกรรมและข่มขืนต่อเนื่องอีกด้วย ตำรวจจึงให้เจ้าหน้าที่พิสูจน์หลักฐานตรวจสอบดีเอ็นเอของเขา แต่ก็ไม่ตรงกับดีเอ็นเอของคนร้ายในคดีฆาตกรรมและข่มขืนต่อเนื่อง
สุพรชัย หนูน้อย.
เมื่อวันที่ 19 กรกฎาคม พ.ศ. 2560 ตำรวจได้จับกุมนายสุพรชัย หนูน้อย หรือแป๊ก ปากหวาน ในคดีฆาตกรรมและข่มขืนเด็กหญิงอายุ 14 ปี เมื่อวันที่ 13 กรกฎาคม พ.ศ. 2560 ในบ้านของเธอที่ตำบลสิบเอ็ดศอก อำเภอบ้านโพธิ์ จังหวัดฉะเชิงเทรา เขาถูกจับกุมหลังจากที่ผลการตรวจดีเอ็นเอของเขาตรงกับดีเอ็นเอของคราบอสุจิที่พบบนเสื้อผ้าของศพ สุพรชัยเคยติดคุกในคดีครอบครองยาเสพติดในจังหวัดขอนแก่นเมื่อ พ.ศ. 2558 ก่อนก่อคดีฆาตกรรมคดีนี้ สุพรชัยเคยก่อเหตุข่มขืน 3 คดี ในจังหวัดขอนแก่นและจังหวัดชลบุรี ตำรวจภูธรภาค 7 สงสัยว่าสุพรชัยอาจเป็นคนร้ายที่ก่อเหตุฆาตกรรมต่อเนื่องและข่มขืนในพื้นที่จังหวัดนครปฐม จังหวัดสมุทรสาคร และจังหวัดสมุทรสงครามในช่วง 2–6 ปีก่อน จึงเก็บดีเอ็นเอจากสุพรชัยเพื่อตรวจสอบว่าตรงกับคนร้ายในคดีฆาตกรรมและข่มขืนต่อเนื่องหรือไม่ แต่ผลการตรวจดีเอ็นเอพบว่าไม่ตรงกัน
ละออง ขาวพันธุ์.
ในวันที่ 27 กรกฎาคม พ.ศ. 2565 ตำรวจได้จับกุมนายละออง ขาวพันธุ์ อายุ 66 ปี ที่อำเภอสามชุก จังหวัดสุพรรณบุรี จากคดีข่มขืนแล้วฆ่านางสาลี่ อายุ 72 ปี ในช่วงกลางคืนของวันที่ 26 กรกฎาคม พ.ศ. 2565 ที่บ้านพักในตำบลนางบวช อำเภอเดิมบางนางบวช จังหวัดสุพรรณบุรี ตำรวจพบว่าพฤติการณ์ในการก่อเหตุของละอองคล้ายกับคดีฆาตกรรมและข่มขืนหญิงชราต่อเนื่องเมื่อ 7 ปีก่อน ละอองเคยเดินทางไปทำงานเป็นลูกจ้างในแพปลาที่จังหวัดสมุทรสาคร ก่อนจะถูกจับกุมในข้อหาพยายามทำอนาจารใน พ.ศ. 2555 โดยเขาได้ติดคุกเป็นเวลา 7 ปีและได้รับการปล่อยตัวออกมาในช่วงเดือนพฤษภาคม พ.ศ. 2563 ก่อนจะติดคุกอีกครั้งเป็นเวลา 8 เดือนจากคดีบุกรุกเคหสถานใน พ.ศ. 2564 ตำรวจนำดีเอ็นเอของเขาไปตรวจสอบ ผลการตรวจดีเอ็นเอไม่ตรงกับของคนร้ายในคดีฆ่าข่มขืนหญิงชราต่อเนื่อง แต่เขาก็ยังถูกดำเนินคดีจากคดีฆาตกรรมนางสาลี่